CELEX: 32017D0803(01)
Language: et
Date: 2017-07-27 00:00:00
Title: Komisjoni otsus, 27. juuli 2017, millega moodustatakse kõrgetasemeline radikaliseerumise vastu võitlemise töörühm

3.8.2017   
            
            
               ET
            
            
               Euroopa Liidu Teataja
            
            
               C 252/3
            
         KOMISJONI OTSUS,
   27. juuli 2017,
   millega moodustatakse kõrgetasemeline radikaliseerumise vastu võitlemise töörühm
   (2017/C 252/04)
   EUROOPA KOMISJON,
   võttes arvesse Euroopa Liidu toimimise lepingut
   ning arvestades järgmist:
   
               (1)
            
            
               Selleks et suurendada jõupingutusi terrorismi ja vägivaldse äärmusluseni viiva radikaliseerumise ennetamiseks ja selle vastu võitlemiseks ning koordineerimise ja koostöö tõhustamiseks kõigi asjaomaste sidusrühmade vahel, nagu see on ette nähtud Euroopa julgeoleku tegevuskavas, (1) komisjoni teatises radikaliseerumise ennetamise kohta, (2) radikaliseerumise ja terroristide värbamise vastases Euroopa Liidu muudetud strateegias (3) ja muudes teemaga seotud nõukogu asjaomastes järeldustes, (4) peab komisjon kasutama nõuandvasse organisse kuuluvate kõrgetasemeliste ekspertide teadmisi.
            
         
               (2)
            
            
               Seepärast on vaja moodustada kõrgetasemeline radikaliseerumise vastu võitlemise eksperdirühm ning määrata kindlaks selle ülesanded ja struktuur.
            
         
               (3)
            
            
               Rühm peaks aitama kaasa ennetustööga seonduvate liidu poliitikameetmete, vahendite ja algatuste edasiarendamisele ja rakendamisele, sealhulgas töötama välja põhimõtted ja soovitused edasiseks tööks radikaliseerumise ennetamiseks ja sellega võitlemiseks nii liidu kui ja riiklikul tasandil ja toetama struktureeritumate koostöömehhanismide vajaduse hindamist liidu tasandil tehtavas ennetustöös, võttes arvesse ka välismõõdet.
            
         
               (4)
            
            
               Euroopa Liidu ja liikmesriikide asjakohaste seisukohtade ja teadmiste koondamiseks peaksid rühma kuuluma liikmesriikide pädevad asutused, Euroopa Liidu Õiguskaitsekoostöö Amet, (5) Euroopa Õigusalase Koostöö Üksus, (6) Euroopa Liidu Põhiõiguste Amet, (7) Euroopa Liidu Õiguskaitsekoolituse Amet, (8) radikaliseerumisalase teadlikkuse võrgustiku tippkeskus, (9) Euroopa välisteenistus (10) ja ELi terrorismivastase võitluse koordinaator (11).
            
         
               (5)
            
            
               Liidu ametid jagavad oma eksperditeadmisi õiguskaitse ja kriminaalõiguslikust seisukohast, arvestades ka põhiõiguslikku mõõdet ja suutlikkuse suurendamise vajadust. Radikaliseerumisalase teadlikkuse võrgustiku tippkeskus pakub ainulaadset kogu liitu hõlmavat sõltumatut lähenemisviisi radikaliseerumisega tegelemisel, arusaamist praktikute vajadustest ja ootustest ning kogemusi sidusrühmadega tehtud rahvusvahelise koostöö valdkonnast. Euroopa välisteenistus aitab oma kogemuste ja teadmistega liidu jõupingutuste välismõõtme valdkonnas, toetudes kolmandate riikide ja rahvusvaheliste organisatsioonidega tehtavale koostööle ja aidates sellele kaasa. ELi terrorismivastase võitluse koordinaator aitab oma teadmistega sobivate poliitikavahendite kohta.
            
         
               (6)
            
            
               Rühma liikmete jaoks tuleks kehtestada teabe avaldamise eeskirjad.
            
         
               (7)
            
            
               Asjakohane on kindlaks määrata käesoleva otsuse kohaldamisaeg. Komisjon kaalub sobival ajal, kas seda ajavahemikku oleks soovitatav pikendada,
            
         ON TEINUD JÄRGMISE OTSUSE:
   Artikkel 1
   Reguleerimisese
   Käesolevaga moodustatakse kõrgetasemeline radikaliseerumise vastu võitlemise eksperdirühm (edaspidi „rühm“).
   Artikkel 2
   Ülesanded
   Rühma ülesanded on järgmised:
   
               a)
            
            
               anda nõu, kuidas tõhustada koordineerimist ja koostööd kõigi asjaomaste sisusrühmade ja eriti liikmesriikidega küsimustes, mis on seotud terrorismi ja vägivaldse äärmusluseni viiva radikaliseerumise ennetamise ja selle vastu võitlemisega;
            
         
               b)
            
            
               anda komisjonile nõu ja aidata teda sellise ELi poliitika edasiarendamisel, mille eesmärk on terrorismi ja vägivaldse äärmusluseni viiva radikaliseerumise ennetamine ja selle vastu võitlemine, sealhulgas töötades välja põhimõtted ja soovitused, võttes nõuetekohaselt arvesse kõnealuses valdkonnas olemasolevaid ja tulevasi ELi rahastatavate uuringute tulemusi, et rakendada sihtotstarbelisi ja tõhusaid meetmeid radikaliseerumise ennetamiseks ja selle vastu võitlemiseks nii liidu kui ka riiklikul tasandil, mille hulka kuulub liidu rahastamisprogrammide sihipärasem kasutamine;
            
         
               c)
            
            
               anda komisjonile nõu ja aidata teda, et uurida võimalusi, kuidas saavutada liidu tasandil struktureeritumad koostöömehhanismid terrorismi ja vägivaldse äärmusluseni viiva radikaliseerumise ennetamiseks ja selle vastu võitlemiseks, tuginedes olemasolevatele lähenemisviisidele parimate tavade vahetamiseks, võrgustike loomiseks ja sidusrühmade mõjuvõimu suurendamiseks.
            
         Artikkel 3
   Liikmed
   1.   Rühmas on järgmised liikmed:
   
               a)
            
            
               liikmesriikide pädevad asutused,
            
         
               b)
            
            
               Euroopa Liidu Õiguskaitsekoostöö Amet,
            
         
               c)
            
            
               Euroopa Liidu Õigusalase Koostöö Üksus,
            
         
               d)
            
            
               Euroopa Liidu Põhiõiguste Amet,
            
         
               e)
            
            
               Euroopa Liidu Õiguskaitsekoolituse Amet,
            
         
               f)
            
            
               radikaliseerumisalase teadlikkuse võrgustiku tippkeskus,
            
         
               g)
            
            
               Euroopa välisteenistus,
            
         
               h)
            
            
               ELi terrorismivastase võitluse koordinaator.
            
         2.   Iga rühma liige nimetab ühe kõrgetasemelise esindaja ja ühe asendusliikme. Iga kõrgetasemelist esindajat või asendusliiget võib saata üks radikaliseerumise ennetamise valdkonna ekspert.
   3.   Liikmeid, kes ei suuda enam eksperdirühma aruteludes tõhusalt osaleda, kes ei vasta komisjoni asjaomase osakonna arvates tingimustele, mis on sätestatud Euroopa Liidu toimimise lepingu artiklis 339, või kes astuvad ametist tagasi, ei kutsuta enam osalema rühma koosolekutel ja nende asemele võib volituste lõpuni jäänud ajaks nimetada uue liikme.
   Artikkel 4
   Eesistuja
   Rühma juhatab komisjoni rände ja siseasjade peadirektoraadi kõrgetasemeline esindaja.
   Artikkel 5
   Toimimine
   1.   Rühm tegutseb rühma eesistuja ülesandel kooskõlas komisjoni eksperdirühmade horisontaalsete eeskirjade artikli 13 lõikega 1 (edaspidi „horisontaalsed eeskirjad“) (12).
   2.   Rühma koosolekud toimuvad üldjuhul komisjoni ruumides.
   3.   Sekretariaaditeenused tagab rände ja siseasjade peadirektoraat. Teiste komisjoni osakondade ametnikud, kes tunnevad rühma töö vastu huvi, võivad osaleda rühma ja selle alarühmade koosolekutel.
   4.   Rände ja siseasjade peadirektoraadiga kooskõlastatult võib rühm liikmete lihthäälteenamusega otsustada, et rühma arutelud on avalikud.
   5.   Protokollis kajastatakse adekvaatselt ja täielikult päevakorra iga punkti arutlusi ja rühma esitatud arvamusi. Protokolli koostab sekretariaat eesistuja volitusel.
   6.   Rühm võtab oma arvamused, soovitused või aruanded vastu konsensuse alusel. Hääletuse korral otsustatakse hääletuse tulemus liikmete lihthäälteenamusega. Vastu hääletanud liikmetel on õigus nõuda, et nimetatud arvamustele, soovitustele või aruannetele lisataks dokument nende seisukoha kokkuvõttega.
   Artikkel 6
   Alarühmad
   1.   Rände ja siseasjade peadirektoraat võib luua alarühmi, kes tegelevad konkreetsete teemadega komisjoniga kooskõlastatud volituste alusel. Alarühmad tegutsevad kooskõlas horisontaalsete eeskirjadega ja annavad aru rühmale. Alarühmad saadetakse pärast nende ülesannete täitmist laiali.
   2.   Rühma liikmed võivad nimetada alarühmade esindajad, kellel on kõrgetasemelised eriteadmised.
   Artikkel 7
   Kutsutud eksperdid
   Rände ja siseasjade peadirektoraat võib kutsuda rühma töös ajutiselt osalema eksperte, sealhulgas erasektori eksperte, kes on pädevad rühma või selle alarühma konkreetses päevakorraküsimuses.
   Artikkel 8
   Vaatlejad
   1.   Eesistuja otsese kutse kaudu võidakse kooskõlas horisontaalsete eeskirjadega anda üksikisikutele, organisatsioonidele ja avalik-õiguslikele asutustele vaatleja staatus.
   2.   Vaatleja staatuses organisatsioonid ja avalik-õiguslikud asutused nimetavad oma esindajad.
   3.   Eesistuja võib anda vaatlejatele ja nende esindajatele loa osaleda rühma arutlustel ja pakkuda eksperditeadmisi. Ent neil ei ole hääleõigust ja nad ei osale rühma soovituste või nõuannete koostamisel.
   Artikkel 9
   Kodukord
   Rände ja siseasjade peadirektoraadi ettepanekul ja temaga kokkuleppel võtab rühm lihthäälteenamusega ja eksperdirühmade standardtöökorra alusel kooskõlas horisontaalsete eeskirjadega vastu oma töökorra (13).
   Artikkel 10
   Ametisaladus ja salastatud teabe käitlemine
   Rühma liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning samuti komisjoni otsustes (EL, Euratom) 2015/443 (14) ja (EL, Euratom) 2015/444 (15) sätestatud komisjoni julgeolekunorme seoses liidu salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.
   Artikkel 11
   Läbipaistvus
   1.   Rühm ja selle alarühmad kantakse komisjoni eksperdirühmade registrisse.
   2.   Seoses rühma koosseisuga avaldatakse liikmete ja vaatlejate nimed eksperdirühmade registris.
   3.   Kõik asjaomased dokumendid, sealhulgas päevakorrad, protokollid ja osalejate kaastööd, avaldatakse kas otse eksperdirühmade registri kaudu või esitades registris lingi asjakohasele veebisaidile, kus nimetatud teave asub. Asjakohastele veebisaitidele pääsuks ei ole vaja ennast kasutajaks registreerida, samuti ei ole sellega seotud muid piiranguid. Eelkõige avaldatakse aegsasti enne koosolekut selle päevakord ja muud asjakohased taustteavet andvad dokumendid ning seejärel pärast koosolekut võimalikult kiiresti selle protokoll. Avaldamisel nähakse ette erandid ainult juhul, kui leitakse, et dokumendi avalikustamine kahjustaks Euroopa Parlamendi ja nõukogu määruse (EÜ) nr 1049/2001 artiklis 4 kindlaksmääratud avaliku või erahuvi kaitset (16).
   Artikkel 12
   Koosolekutega seotud kulud
   1.   Rühma ja selle alarühmade tegevuses osalejatele ei maksta nende teenuste eest tasu.
   2.   Komisjon hüvitab reisi- ja elamiskulud seoses rühma või alarühma tegevuses osalemisega. Kulud hüvitatakse vastavalt komisjonis kehtivatele eeskirjadele ja nende summade piires, mis on komisjoni osakondadele iga-aastase vahendite eraldamise korra kohaselt selleks otstarbeks eraldatud.
   Artikkel 13
   Kohaldamine
   Käesolevat otsust kohaldatakse kuni 31. detsembrini 2018.
   
      Brüssel, 27. juuli 2017
      
         
            Komisjoni nimel
         
         
            komisjoni liige
         
         Dimitris AVRAMOPOULOS
      
   
   
      (1)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele „Euroopa julgeoleku tegevuskava“, COM(2015) 185 final, Strasbourg, 28.4.2015.
   
      (2)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ning Regioonide Komiteele toetamaks vägivaldse ekstremismini viiva radikaliseerumise ennetamist, COM(2016) 379 final, Brüssel, 14.6.2016.
   
      (3)  9956/14 JAI 332 ENFOPOL 138 COTER 34.
   
      (4)  Vt eelkõige Euroopa Liidu Nõukogu ja nõukogus kokku tulnud liikmesriikide 20. novembri 2015. aasta järeldused terrorismi ja vägivaldse äärmusluseni viivale radikaliseerumisele kriminaalõiguslike vahenditega reageerimise tugevdamise kohta (14419/15), nõukogu 30. mai 2016. aasta järeldused meediapädevuse ja kriitilise mõtlemise arendamise kohta hariduse ja koolituse kaudu (9641/16), nõukogu 30. mai 2016. aasta järeldused noortevaldkonna rolli kohta terviklikus ja valdkondadevahelises lähenemisviisis, mille eesmärk on noorte vägivaldse radikaliseerumise ennetamine ja selle vastu võitlemine (9640/16), nõukogu ja nõukogus kokku tulnud liikmesriikide valitsuste esindajate 21. novembri 2016. aasta järeldused vägivaldse ekstremismini viiva radikaliseerumise ennetamise kohta (14276/16), Euroopa Ülemkogu 22. ja 23. juuni 2017. aasta järeldused (EUCO 8/17) ja nõukogu 19. juuni 2017. aasta järeldused ELi terrorismivastase välistegevuse kohta (10384/17).
   
      (5)  Euroopa Parlamendi ja nõukogu 11. mai 2016. aasta määrus (EL) 2016/794, mis käsitleb Euroopa Liidu Õiguskaitsekoostöö Ametit (Europol) ning millega asendatakse ja tunnistatakse kehtetuks nõukogu otsused 2009/371/JSK, 2009/934/JSK, 2009/935/JSK, 2009/936/JSK ja 2009/968/JSK (ELT L 135, 24.5.2016, lk 53).
   
      (6)  Nõukogu 28. veebruari 2002. aasta otsus 2002/187/JSK, millega moodustatakse Eurojust, et tugevdada võitlust raskete kuritegude vastu (EÜT L 43, 6.3.2002, lk 1).
   
      (7)  Nõukogu 15. veebruari 2007. aasta määrus (EÜ) nr 168/2007 millega asutatakse Euroopa Liidu Põhiõiguste Amet (ELT L 53, 22.2.2007, lk 1).
   
      (8)  Euroopa Parlamendi ja nõukogu 25. novembri 2015. aasta määrus (EL) 2015/2219, mis käsitleb Euroopa Liidu Õiguskaitsekoolituse Ametit (CEPOL) ning millega asendatakse ja tunnistatakse kehtetuks nõukogu otsus 2005/681/JSK (ELT L 319, 4.12.2015, lk 1).
   
      (9)  Komisjoni teatis Euroopa Parlamendile, nõukogule, Euroopa Majandus- ja Sotsiaalkomiteele ja Regioonide Komiteele „Terrorismi ja vägivaldse äärmusluseni viiva radikaliseerumise ennetamine: ELi reaktsiooni tõhustamine“, COM (2013) 941 final, 15.1.2014.
   
      (10)  Nõukogu 26. juuli 2010. aasta otsus 2010/427/EL, millega määratakse kindlaks Euroopa välisteenistuse korraldus ja toimimine (ELT L 201, 3.8.2010, lk 30).
   
      (11)  Euroopa Ülemkogu deklaratsioon terrorismivastase võitluse kohta, 25. märts 2004.
   
      (12)  Komisjoni 30. mai 2016. aasta otsus C(2016) 3301 final, millega kehtestatakse horisontaalsed eeskirjad komisjoni eksperdirühmade loomiseks ja toimimiseks.
   
      (13)  Horisontaalsete eeskirjade artikkel 17.
   
      (14)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
   
      (15)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
   
      (16)  Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).